送李侍郎歸衡州二首  其二
作者：王炎
朝代：宋

paragraphs: 道重物自輕，心清內無慾。
未定胸中見，難行天下獨。
冠蓋上青雲，著鞭競馳逐。
南山有德人，一笑遺寵辱。
巋然殿諸老，足以鎮浮俗。
一出上禁林，再出擁牙纛。
本無圭組累，歸去便野服。
譬如山中雲，潤澤滋草木。
未雨出巖岫，已雨反幽谷。
明月共樽罍，清風滿松竹。
問誰從之游，韋編能熟讀。
人生了婚嫁，意願何時足。
儻肯割半山，誅茅從卜築。